สรส.ยกพลคัดค้านขายปตท.-บินไทย
สหภาพรัฐวิสาหกิจบุกคลังค้านขายหุ้น ปตท.-บินไทย
1 ก.พ. 2555

สหภาพรัฐวิสาหกิจบุกคลังค้านขายหุ้น ปตท.-บินไทย
เมื่อวันที่ 31 ม.ค. สมาพันธ์แรงงานรัฐวิสาหกิจสัมพันธ์ (สรส.) นำโดยนายสาวิทย์ แก้วหวาน เลขาธิการ สรส. และนางแจ่มศรี สุกโชติรัตน์ ประธานสหภาพแรงงานรัฐวิสาหกิจ การบินไทย ได้เดินทางมาที่กระทรวงการคลัง เพื่อยื่นหนังสือถึงนายกิตติรัตน์ ณ ระนอง รองนายกรัฐมนตรีและ รมว.คลัง เพื่อขอให้รัฐบาลยุตินโยบายการขายหุ้นของกระทรวงการคลังที่ถืออยู่ในบริษัท ปตท. และบริษัท การบินไทย จำนวน 2% ไปให้กับกองทุนวายุภักษ์ ซึ่งจะทำให้ทั้งสองหน่วยงานพ้นสภาพจากความเป็นรัฐวิสาหกิจ
นายสาวิทย์ กล่าวว่า ขณะนี้ประเทศไทยมีความขัดแย้งเกิดขึ้นมากมายอยู่แล้ว รัฐบาลจึงไม่ควรเพิ่มปัญหาด้วยนโยบายขายหุ้นบริษัท ปตท. และบริษัท การบินไทย เพราะจะส่งผลให้รัฐวิสาหกิจทั้งสองแห่งเป็นบริษัทเอกชน ซึ่งไม่ต้องถูกตรวจสอบการทำงานอย่างเข้มงวดจากหน่วยงานต่างๆ และอาจกระทบต่อประชาชนได้ โดยเฉพาะการขายหุ้นบริษัท ปตท. ที่ธุรกิจเกี่ยวเนื่องกับประชาชนทุกระดับ
ด้านนายจิรวุฒิ สิงห์โตทอง เลขานุการ รมว.คลัง กล่าวว่า แนวทางการขายหุ้นดังกล่าวเป็นการโยนหินถามทาง หากเสียงตอบรับเป็นไปในทางที่ไม่ดี รัฐบาลก็อาจไม่ดำเนินการต่อไป
นางแจ่มศรี กล่าวว่า รัฐบาลควรยุติการแปรรูปการบินไทย แต่ควรหาทางบริหารในลักษณะที่ให้บริการขนส่งทางอากาศแก่ประชาชน และแข่งขันกับสายการบินต่างชาติได้อย่างคล่องตัว